Dôvodová správa

A. Všeobecná časť

K príprave návrhu nariadenia vlády sa pristúpilo najmä kvôli problémom v uplatňovaní niektorých ustanovení zákona č. 184/1999 Z. z. o používaní jazykov národnostných menšín v znení neskorších predpisov (ďalej len „zákon“) v praxi a kvôli nejednotnosti aplikácie zákona.
 
Zákon č. 204/2011 Z. z., ktorým sa mení a dopĺňa zákon č. 184/1999 Z. z. o používaní jazykov národnostných menšín v znení zákona č. 318/2009 Z. z. a ktorým sa menia a dopĺňajú niektoré zákony (ďalej len „novela zákona“) nadobudol účinnosť 1. júla 2011. Novela zákona zaviedla niekoľko nových inštitútov a nových povinností pre orgány miestnej štátnej správy, orgány územnej samosprávy a územnou správou zriadené právnické osoby v obciach vymedzených zákonom.
 
Predkladaný návrh nariadenia vlády je vykonávacím právnym predpisom k niektorým ustanoveniam zákona.
 
Zákon sa týka celého spektra štátnej správy a územnej samosprávy, bude aplikovaný rôznymi subjektmi na rôznych úrovniach výkonu verejnej správy. Návrh nariadenia vlády sleduje odstránenie aplikačných problémov a zjednotenie vykonávania ustanovení zákona podrobnou úpravou niektorých inštitútov a povinností. Návrh nariadenia upravuje aj niektoré nové inštitúty zavedené novelou zákona najmä z technickej strany ich aplikácie v praxi. Predmetom úpravy sú inštitúty v rámci používania jazykov v úradnom styku. Jednotná aplikácia týchto inštitútov je nevyhnutná na odstránenie prípadných komunikačných nezrovnalostí. Podrobná úprava má uľahčovať, zefektívniť a zrýchliť chod verejnej správy na jazykovo zmiešaných územiach. Zjednotenie aplikácie zákona sleduje aj hospodárnosť výkonu verejnej správy v oblasti uplatňovania práv príslušníkov národnostných menšín.
 
Podľa § 1 ods. 4 zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov podpredseda vlády Slovenskej republiky pre ľudské práva a národnostné menšiny (ďalej len „podpredseda vlády“) vykonáva právomoc v oblasti usmerňovania a koordinácie plnenia úloh v oblasti ľudských práv, práv národnostných menšín, rovnakého zaobchádzania a rodovej rovnosti. Podpredseda vlády ďalej dbá o presadzovanie a dodržiavanie ľudských práv vrátane práv národnostných menšín, rovnakého zaobchádzania a rodovej rovnosti. Podpredseda vlády neriadi ministerstvo alebo iný ústredný orgán štátnej správy, nevydáva teda všeobecne záväzné právne predpisy. Zjednotenie aplikácie zákona možno dosiahnuť jedine vydaním všeobecne záväzného vykonávacieho právneho predpisu k zákonu.
 
Predkladaný návrh nariadenia vlády nebude mať žiadny bezprostredný vplyv na rozpočet verejnej správy, na sociálne prostredie, na podnikateľské prostredie, na životné prostredie a ani na informatizáciu spoločnosti.
 
Predložený návrh nariadenia vlády je v súlade s Ústavou Slovenskej republiky, so zákonom, ako aj s právom Európskej únie.